**Խմբագիրին եւ էջադրողին ուշադրութեան.**

**Սիւնակներուն ընկերացող՝ բանաստեղծութեանց պատկերներուն տեղադրումը պայման չէ, որ հետեւի գրութեան համապատասխանող բաժինին, սակայն իւրաքանչիւրին տակ պէտք է արձանագրել տրուած բացատրութիւնները (տեսնել ընկերացող առանձին էջը): Այդ մօտեցումով է որ մէջը տեղ մը նշում կատարած եմ, թէ՝ ընթերցողս կրնայ աչքի առջեւ ունենալ էջերէն պատկերներ, իբրեւ օրինակ՝ արուեստագէտին արտայայտութեան ձեւերէն:**

**Նախընտրելի է, որ բոլոր պատկերները օգտագործուին:**

**Հեղինակին հատորներու բնագիրներէն առնուած տողերը չեմ շարած, այլ կը կցեմ իբրեւ նկար, որովհետեւ շարուածքի պարագային, ել-նամակով փոխանցումի պահուն կրնան տողերու եւ ձեւերու խախտում պատահիլ, ինչ որ պիտի խեղաթիւրէ բնագիրը:**

-----------------------------------------

**ԽՈՍՐՈՎ ԱՍՈՅԵԱՆԻ ՉԱՒԱՐՏԱԾ *ՏԱՖԹԱՐ*Ը**

ՆԱԽ ԲԱՑԱՏՐՈՒԹԻՒՆ ՄԸ...

...մեր խորագիրի «չաւարտած» բառին մասին:

Խոսրով Ասոյեան մեր ժամանակակից գրականութեան անդաստանին մէջ ներկայութիւն եղաւ աւելի քան 50 տարի, ուշ 60-ականներէն մինչեւ իր մեկնումը, 2022-ի Մարտի սկիզբը: Գրականութեան ասպարէզ անոր մուտքը չեղաւ փողով-թմբուկով, այլ մինչեւ իսկ տարօրինակ խոչընդոտումներով, որոնք բանաստեղծին յիշատակներուն մէջ թողած են դառն հետքեր, սակայն անոնք ո՛չ մէկ ուղղակի կամ անուղղակի ակնարկութիւն գտած են իր գրաւոր արտայայտութիւններուն մէջ, հետեւաբար, արժանի չեն յիշատակութեան: Անոր մեկնումն ալ եղաւ անաղմուկ: Անշուշտ եղան դամբանական ու հրապարակային սրտի խօսքեր, սակայն ԲԱՆԱՍՏԵՂԾԻ մը մեկնումը ըստ էութեան մնաց աննկատ (1): Մասնակի պատճառ մը կարելի է սեպել Պսակաւոր ժահրին՝ մեր կեանքին մէջ ոտքերը քաշքշելը...:

Խոսրով Ասոյեանի գրական ստեղծագործութեան տարիներուն, այսինքն՝ 20-րդ դարը 21-րդին կամրջող փուլին, բազմաթիւ սերնդակից գրողներու պէս, ան եղաւ մշտահոս աղբիւր մը, որուն ջուրերէն սափոր առ սափոր ընթերցողին հասան իր ութ հատորներով, նաեւ՝ անոնցմէ առաջ կամ անոնց քովն ի վեր մամուլին մէջ լոյս տեսած էջերով: Ան իր գրական վաստակը չաւարտեց, կնքումի մը չհասցուց (արդեօք կարելի՞ է ոեւէ իրաւ գրողի համար տարբեր բան ըսել), այլ թուղթն ու մատիտը, նաեւ համակարգիչը իր տիրապետութեան տակ պահեց մինչեւ վերջ, հակառակ առողջական վիճակին վատթարացման հետեւանքով ստեղծուած՝ գրելու դժուարութեան (տեսնել ձեռագիրներէն օրինակները): Մեկնումը կանխող ամիսներուն, ան կ'աշխատէր նոր հատորի մը վրայ, այն յղացքով ու կամքով, որ իրն էր եղած գրական ասպարէզ մուտքէն ի վեր: Այդ հատորը մնաց անաւարտ, հետեւաբար իր *տաֆթար*ը չաւարտեցաւ, մնաց բաց...:

Աւելի քան յիսուն տարի առաջ բխած աղբիւրը, ինչպէս նշեցինք, եղաւ մշտահոս, անկախ անկէ, թէ գրածները հասցուցա՞ծ է հրատարակութեան հանգրուան, թէ՞ ապրած է դադար չունեցող խմորումներով: Որովհետեւ Խոսրով Ասոյեան մարդը, հա՛յը ճանչցող ոեւէ անհատ գիտէ, թէ անոր կեանքը՝ ապրում, զգացումներ, խոհեր, լայնածիր ու այլազան փորձառութիւններէ բխած դատողութիւններ, իւրայատուկ վերլուծումներ ու սլաքներ (եւ այլն) միաձուլուած էին անոր գրիչէն հոսած տողերուն, էջերուն ու հատորներուն հետ. ան «այցելու գրող» մը չէր, որ զինք յուզող, տագնապեցնող, իրեն ուրախութիւն ու հպարտանք պատճառող իրադարձութեանց մասին մտածէր, անոնց հետ ընդելուզուէր պարբերաբար, յետոյ վերադառնար կեանքի ընթացիկ յորձանուտին եւ ինքզինք անջատէր այդ բոլորէն, այլ՝ մշտահոս, ինչպէս որ աղբիւրը կը բխի ու կը հոսի՝ անկախ անկէ, թէ իր ջուրէն գաւաթով կամ սափորով վերցնող, ըմպող ու մատուցող կա՞յ, թէ՞ ոչ: Այլ խօսքով, Խոսրով-բանաստեղծը իր գիրի աշխարհին հետ ընդելուզուած էր օրուան որեւէ մէկ պահուն, շաբթուան բոլոր օրերուն, ապրուստ հետապնդելու, ընտանիքի կարիքները հոգալու, դաստիարակի դերին (երկար ատեն ուսուցիչ եղած է), թէ այլ աշխատանքի պահերու: Չափազանցութիւն պիտի չըլլայ ըսել, որ այս վիճակը զինք համակած է հաւանաբար նաեւ... քնանալու պահուն:

Այս հաստատումը բացատրելու համար, արձանագրենք վկայութիւն մը (եւ գիտենք, որ նման փորձառութիւններ ապրած են նաեւ այլ գրչակիցներ, բարեկամներ ու ընկերներ): Խոսրովը կրնար օրուան որեւէ մէկ պահուն ազատ վայրկեաններ գտնել ու սրտակից բարեկամի մը, ընկերոջ մը հեռաձայնել եւ ազնիւ հրահանգի պէս ըսել. «Լսէ՛...», եւ ընթերցել իր նորագոյն մէկ գրութիւնը, իր միտքին ու հոգիին մէջ փայլատակած մտածում մը, պատկեր մը... Կարճ ատեն ետք (քանի մը ժամ կամ օրեր ետք) դարձեալ հեռաձայնել եւ զրուցակիցին ընթերցել նախապէս գրածին զարգացած, ուռճացած կամ բարեփոխուած տարբերակը: Սա արդէն իրա՛ւ գրողի մը մասին իր իսկ կողմէ ամէնէն պերճախօս վկայութիւնը պիտի ըլլար, որովհետեւ Գրողը, ի միջի այլոց ու առաջին հերթին՝ ան է, որ իր գրածը՝ մտածումն ու ապրումները կ'ուզէ հաղորդակից դարձնել ուրիշին: Այլապէս, ի՜նչ գրող, եթէ գրածդ դարակներուդ մէջ պիտի պահես եւ մարդիկ անհաղորդ պիտի մնան աննիւթական գանձերուդ: Սա ստեղծագործողը մէկ քայլ անդին կը տանի այն տեսութենէն, ըստ որուն՝ գրողը – նման ոեւէ արուեստագէտի – կը գրէ նախ եւ առաջ ինքն իրեն համար, իր ներսիդին կուտակուածը դուրս ժայթքեցնելու համար:

Խոսրովին աղբիւրը ունի բազմաթիւ «ստորերկեայ ամբարներ», որոնք այլաբնոյթ են եւ նեղ սահմաններ չեն ճանչնար: Յաջորդական բաժիններով, փորձ պիտի կատարենք ուրուագծելու աղբիւրը մատակարարող այդ ամբարներուն արժանիքները, այսինքն՝ սկզբնաղբիւրներուն, եւ բխումէն գոյացած ու մեր գրականութեան մէջ իրենց տեղը գրաւած սափորներուն՝ բանաստեղծութիւններու հատորներուն արժանիքները, արուեստագէտ գրողի իր տեղը:

ՍԱՓՈՐՆԵՐԸ ԵՒ...

Խոսրով Ասոյեանի աղբիւրը հոսիլ սկսած է պատանութեան օրերէն, երբ աշակերտ էր: Անկէ առաջին գաւաթները լեցնելով՝ ընթերցող հանրութեան սկսած է բաշխել գրական մամուլի էջերէն, երբ սափորներուն կաւը խմորումի եւ թրծումի կը սպասէին: Աւելի ուշ, երիտասարդութեան սեմին, Պէյրութի «Սփիւռք»ին երիտասարդական-գրականը, ապա նաեւ «Բագին»ը եղած են զինք առաջին հիւրընկալողները: Եւ ահա, իր գրականութեան պատուանդանին առաջին քարերը զետեղելէ (եւ երախտաւոր գուրգուրացողներ գտնելէ) ետք, 1971-ին ընթերցողին ներկայացած է իր առաջին հատորով, որ կը կրէ «Կէտեր» խորագիրը: Հազիւ երկու տարի ետք, լեցուած է երկրորդ սափորը՝ «Արեւագալ»ը: Աղբիւրին հոսքը շարունակուած է գրական մամուլին աշխատակցութեամբ, լոյս ընծայած է բանաստեղծութիւններ եւ արաբական գրականութեան այս կամ այն երեւոյթին, մասնաւորաբար իրեն ժամանակակից սերունդներու մասին ուսումնասիրութիւններ: Երրորդ հատորը ընթերցողին հասած է մօտաւորապէս... քսան տարի ետք, որովհետեւ Լիբանանի պատերազմական վիճակը, գերմարդկային կամք ու ճիգ պարդադրող անսպառ հարկադրանքներ, ապա նաեւ Պէյրութէն Միացեալ Նահանգներ տեղափոխութիւնը առիթ չեն տուած հնոցէն դուրս բերելու երրորդ սափորը: Այսուամենայնիւ, ընթերցողը կը տեսնէ, թէ 1992-ին լոյս աշխարհ եկած «Վեր-ա-դարձ»ը համագումարն է ու ամփոփումը՝ «Արեւագալ»ին յաջորդած տարիներու իր ԿԵԱՆՔին, հիւսուած՝ Լիբանանէն մինչեւ Հայաստան-Արցախ, հայութիւնն ու մարդկութիւնը յուզող հարցերու:

Դարձեալ որոշ ուշացումով, 2000-ին, ծնունդ առած է «Մենք ենք մեր սարերը» հատորը: Խորագիրն իսկ կը բացայայտէ, որ Արցախը, իր հերոսամարտով, հպարտառիթ ու դառնացնող երեսներով շատ աւելի տիրական ներկայութիւն է հոն: Եւ այս հատորը, առանց խզելու նախորդներուն ընդերքէն՝ Խոսրովը կը տանի դէպի նոր հորիզոններ: Սա պարագայական կամ «հեռուէն հետեւող»ի գրիչէն ծնած գործ-արտայայտութիւն չէ, որովհետեւ «Վեր-ա-դարձ»էն կարճ ատեն ետք, այս բանաստեղծը եղած է Արցախ, ապրած է ազատագրական պայքարին մէջ, պատերազմի դաշտին վրայ, ազատամարտիկներու կողքին, անոնք՝ որ մարտնչեցան, զոհուեցան, յաղթանակեցին, «զարկին եւ զարկուան քաջ-քաջ», եւ որոնց կորուստը ողբի առիթ եղած է գրողին: Արցախեան այդ ՄԹՆՈԼՈՐՏը անհաշուելի երեսներով ու մանրամասնութիւններով ներթափանցած է անոր միտքին, հոգիին ու էութեան մէջ եւ, ինչպէս բոլոր այլ փորձառութիւններուն պարագային՝ զանոնք վերածած է առօրեայ ապրումի, մտահոգութեան առանցքներու, տագնապներու եւ խորհրդածութիւններու, կեանքէն ու էութենէն անբաժան մնալու դատապարտուած տարրերու, անոնցմով զարգացուցած է իւրայատուկ եւ արդա՛ր դատողութիւն, իբրեւ ուղղակի եւ անուղղակի դրսեւորում՝ հայրենիքն ու ազգը, անոր մշակոյթը պաշտողի իր արժանիքներուն: Արդի՞ւնքը, տուեալ ժամանակէն բխած, բայց ժամանակի մէջ չսահմանափակուող էջեր, ալիք-ալիք զարգացող պոէմա մը՝ «Մենք ենք...», որ այլապէս նախերգանգը պիտի ըլլար յաջորդ քանի մը հատորներուն:

Յաջորդ սափորները լեցուած ու մատուցուած են աւելի արագ յաճախութեամբ: «Ձայնը»՝ 2004, «Անաւարտ պատարագ» եւ «Հազրոն»՝ 2005, «Կանչը»՝ 2011, որ իր հրատարակած վերջին հատորը եղաւ: Չհասցուց աւարտին հասցնել եւ լոյս ընծայել, ինչպէս նշեցինք քիչ առաջ, նորագոյն սափորը, որուն երկունքը կ'ապրէր աւելի քան մէկ տարիէ ի վեր: (Հատորներուն լոյս ընծայման «դանդաղումները» կարելի է բացատրել՝ մեր մեծ բանաստեղծներէն՝ Պարոյր Սեւակի ծանօթ արտայայտութեամբ. «Ուշ-ուշ են գալիս, բայց ո՛չ ուշացած...»):

...ԲՈՎԱՆԴԱԿՈՒԹԻՒՆԸ

Ծաւալուն հատորներ չեն Խոսրովի գրական վաստակը ամփոփող գործերը: Փոքրագոյնը՝ «Անաւարտ պատարագ»ը հազիւ 32 փոքր էջերէ կազմուած է (ափի մը չափ գրքոյկ մը), իսկ ամէնէն ծաւալունը չի հասնիր 100 էջի: Անմիջապէս նշենք, որ հատորներուն ծաւալները չեն արժեւորողը, այլ՝ բովանդակութիւնն ու մանաւանդ իւրայատուկ ոճը, արուեստը, որ զինք կը բազմեցնէ նո՛յնքան իւրայատուկ պատուանդանի մը վրայ:

Ծաւալուն մենագրութիւն մը պէտք է պատրասել, որոշ մանրամասնութիւններով խօսելու համար այս բանաստեղծին իւրաքանչիւր հատորին ու շօշափած նիւթերուն մասին, հետեւաբար, այս էջերուն՝ պիտի բաւականանանք արագ, հպանցիկ նշումներ կատարելով, առանց վստահ ըլլալու, թէ ասոնք համապարփակ եւ արդար ներկայացում պիտի ըլլա՞ն արդեօք: Գրող մը ճանչնալու լաւագոյն ձեւը՝ անոր գործերը անձամբ կարդալն է, ի հարկին՝ քանի մը անգամ կարդալը: Սա հինէն եկող ճշմարտութիւն է, ի զօրու՝ մանաւանդ Խոսրովին պէս գրողի մը համար:

Նախ արձանագրենք կարեւոր կէտ մը. Խոսրով Ասոյեանի՝ մամուլին մէջ երեւցող առաջին բանաստեղծութիւնները բազմաթիւ էջերու վրայ տարածուած արտայայտութիւններ չեն. էջ մը կամ քանի մը էջ գրաւող գործեր են անոնք: Նոյն ձեւով կը ներկայանայ «Կէտեր»ուն մէջ: Պէտք է սպասել մինչեւ «Արեւագալ», որպէսզի տեղի ունենայ դէպի երկարաշունչ՝ պոէմայի յղացքով արարումներու աշխարհ անոր անցքը: Ըսինք՝ անցք, որովհետեւ այդ՝ երկրորդ գործին մէջ ալ կան ներքին (եռաստղերով) բաժանումներ, որոնք կը յիշեցնեն «առանձին նիւթեր»ով արտայայտուելու ձեւը, սակայն բովանդակութիւնը ինքն իր մէջ քիչ մը դիւցազներգական, քիչ մըն ալ նարեկեան ու շնորհալիական ներշնչում ցոլացնող արտայայտութիւն է, ամբողջութիւն մը: Ու եթէ Նարեկացիի եւ Շնորհալիի անունները կապուած են առաւելաբար քրիստոնէական դարաշրջանին, «Արեւագալ»ին մէջ, Խոսրով կ'երթայ շատ աւելի կանուխ դարեր, մինչեւ (Լեւոն Շանթի բնութագրումով) հին աստուածներու օրերը: Այլապէս, «Արեւագալ»ը ձեւով մը կը դառնայ նախերգանքը՝ գալիք հատորներուն, թէ՛ յղացքի եւ թէ ծաւալի իմաստով: Յաջորդ հատորներուն մէջ, երբեմն հոսքը կը ներկայանայ քանի մը խորագիրի տակ (Վեր-ա-դարձ, Կանչը), յաճախ՝ թելադրական բաժանումներ նշող ձեւերով (օրինակ՝ անվերնագիր նոր էջով սկսիլ բաժին մը), եւ այդ բաժանումներով՝ կամաց-կամաց կը լեցուին ներքին ամբողջականութիւն մը ձուլող, իսկ աւելի ուշ՝ բանաստեղծին գրական ամբողջ վաստակը միասնացնող հատորները:

Առաջին այդ տարիներուն, բանաստեղծին շօշափած նիւթերը՝ բանաստեղծութեանց բովանդակութիւնը ընդհանրապէս ապրումներ են, խոհեր, հոգեկան վիճակներ, զգացական - նաեւ սիրային զգացումներու - պահեր, որոնք չեն ցոլացներ լոկ մակերես մը, այլ ընթերցողը անմիջապէս կը զգայ, թէ գործ ունի խորունկ վիհեր եւ մինչեւ անջրպետի հեռաւոր խորքերը պեղող՝ իմաստասիրական խմորումով գրողի մը հետ: Նիւթերը երբեմն կը ծնին «պատահական» դէպքերէ, որսացած մէկ պատկերէն, տեսողութեան դաշտին մէջ ինկած դրուագներէ, ժամանակակից կամ հեռաւոր անցեալի պատմութենէն, մեր գլխագիր մշակոյթին առթած տպաւորութիւններէն ու իր էութեանը թափանցած արժէքներէն, մինչեւ հաղորդակցութեան ճիգ՝ հայութեան հին աստուածներուն հետ: Ահա թէ ի՛նչ ի մտի ունէինք, երբ կ'արձանագրէինք, թէ անոր աղբիւրը ունի ընդերկրեայ բազմաթիւ շտեմարաններ: Հեռաւոր անցեալի ներբողման այդ էջրերուն մէջ կարելի է զգալ (մէկէ աւելի հատորներու մէջ) հաղորդացութիւն մը՝ մեր գրականութեան պատմութեան մէջ Ի. դարու սկիզբներուն ի յայտ եկած այն Շարժումին հետ, որ բազմաթիւ գրողներ ու բանաստեղծներ (Վարուժան, Զարդարեան...) մղեց վառելու հին բագինները՝ փորձելով վերականգնել Վահագնի, Աստղիկի ու Անահիտի դարաշրջաններուն հզօրանքները, բերել նոր... Արեւագալ (Խոսրովի երկրորդ հատորին խորագիրը):

Լիբանանի պատերազմին ստեղծած իրավիճակը՝ հերոսներ, նուիրեալ տղաք ու առաջնորդող դէմքեր, հրթիռներու, ռումբերու պայթումներուն ու քաղաքական «խաղերուն» հետեւանքները, մէկ խօսքով, դառն ու խիզախ պատկերները մնայուն ներկայութիւն կը դառնան իր էջերուն, ըսել կ'ուզենք՝ իր ապրումներու եւ խորհրդածութիւններու էութեան մէջ, եւ այդպէս ալ կը մնան, երբ բովանդակութիւնը աւելի ուշ կը տարածուի նա՛եւ դէպի Արցախեան Պայքար: Ասոնց կողքին, մերթ ընդ մերթ գլուխ կը ցցեն Սփիւռքին սպառնացող այլազան վտանգներուն ստեղծած մտահոգութիւնները: Այլ խօսքով, Խոսրովի գիրի՛ն բազկերակը, ինչպէս իր անձնականը, անբաժանելի ագուցում մը կը պահպանեն իր կեանքի տուեալ մէկ ժամանակաշրջանին, զինք շրջապատող աշխարհի իրադարձութիւններուն հետ, առանց սակայն անջատուելու առաջին տարիներու իր խոհերէն ու ապրումներէն, դատողական քանդակումներէն: Արցախեան դէպքերուն արձագանգումին մէջ ալ կան հին աստուածները, յաղթանակ ներշնչելու, պատգամելո՛ւ անոնց խրախուսանքը: Հետզհետէ աւելի՛ ակներեւ կը դառնայ ան-անձնական տարածքը, որ անշուշտ միշտ ալ կը մնայ սեփական ակնոցին՝ մտային եւ ֆիզիքական տեսողութեան տիրապետութեան տակ:

Ցեղասպանութիւնը, հետեւանքները եւ մեր անժխտելի իրաւունքներուն հաւատարմութիւնը կարմիր թելի մը պէս կ'երկարին գործերուն մէջ: Կան գունաւոր այլ թելեր ալ: Վերջին քանի մը գործերուն մէջ՝ Արցախեան Պայքարի տարբեր երեսներն ու փուլերը տիրական գոյն են թէ՛ իբրեւ խորք եւ թէ իբրեւ յառաջաբեմի զարգացումներու նիւթ:

Ցեղասպանութեան առթած գիծերը կը ներայանան մէկէ աւելի մակարդակներով, խորքով ու ծալքով: Առաջին մակարդակը՝ անձնականն է, այսինքն՝ Ցեղասպանութեան մասին իր ու սերնդակիցներու սորված-լսածին առթած կոտտանք, անիրաւութիւնները սրբագրուած տեսնելու տենդը: Երկրորդ մակարդակը՝ ընտանիքի անդամներուն՝ նախորդ սերունդին ապրած ողբերգութիւնն է. յիշողութեան թռիչքը զինք կը տանի մինչեւ մեծ հօր ու մեծ մօր ընտանիքներուն՝ նախնիներուն վիճակուած ողբերգութիւնները, ապա՝ Ցեղասպանութիւն տեսած ու ճողոպրած սերունդը, անոր ամենօրեայ անդոհանքն ու վիշտը, վերապրելու գուպարը, վերջապէս նաեւ՝ ազգի լայն տարածքին վրայ ապրուած ցասումները, հայուն ճակատագրակիցներու եւ ընդհանրապէս մարդ արարածներու ըմպած՝ անարդարութեան բաժակները: Բանաստեղծը իրազեկ է իր ապրած այս «զարգացումին» (զարգացումը սխալ բառ է, ճիշդը՝ հոլովոյթն է: Ինչո՞ւ. որովհետեւ զարգացում՝ կը նշանակէ որոշ «մակարդակէ» մը սկսիլ եւ տարուէ տարի, փուլ առ փուլ նոր հորիզոններու հասնիլ, նոր «մակարդակ» նուաճել): Իբրեւ բանաստեղծ հրապարակ գալուն առաջին շրջանէն իսկ, Խոսրովին մէջ տեսանելի, զգալի է հասունութիւն մը, կեանքի վիճակներն ու անձնական-հաւաքական փորձառութիւնները խոհական, իմաստասիրական մօտեցումով ընկալելու եւ ցոլացնելու արժանիքը: Եւ այդ հոլովոյթին գիտակցութիւնը, ինքնազննումէ յառաջ եկած՝ ա՛յլապէս հասունացումը օր մը իրեն ըսել պիտի տան. «Պէտք է հաւաքեմ յուշերս.... Պէտք է հաւաքեմ վէրքերս... երգերս... թուղթերս... օրերս..., ՈՐՈՆՔ ԻՄՍ ՉԵՆ ԱՅԼԵՒՍ եւ երթամ» («Մենք ենք մեր սարերը» հատորին մուտքն ու իրերայաջորդ «գլուխները» սկզբնաւորող ազդանշանները), այսինքն՝ բացայայտօրէն դարձած է անձնականէն շատ անդին հասած, ընտանիքին, ազգին, ժողովուրդին ու հայրենիքին յուշերուն, վէրքերուն, երգերուն եւ այլ վիճակներուն թարգմանը, սակայն ո՛չ միայն զանոնք շարելու-շարադասելու, վաւերագրելու բաւարարութեամբ, այլ իւրաքանչիւրին մասին ըսելիք ունեցողի խանդով, խոյանքով:

Մանրամասնենք բովանդակային այլ իւրայատկութիւն մը, յատկանիշ մը: Էջերէն ու հատորներու «առանձնակիութենէն» աւելի՛ խորը թափանցող ընթերցողը շուտով կը նկատէ, որ իրերայաջորդ հատորները այլապէս ալ կը կազմեն շարունակականութիւն մը: Սա առաջին հերթին կը մատնէ իր ապրած տագնապներուն պատճառած յաճախանքին մշտական ներկայութիւնը՝ իր աշխարհին ու կեանքին մէջ, ապա նաեւ ի յայտ կը բերէ այն, որ ըստ էութեան, բոլոր հատորները մէկ ամբողջութեան մասնիկներն են, ինչպէս որ կ'ըլլան մէկը միւսին կապուած հատորներ (օրինակ՝ հիներէն՝ Րաֆֆիի «Խաչագողի յիշատակարան»-էն դէպի «Կայծեր» անցքը, եւ Րաֆֆին միակը չէ, իսկ ժամանակակիցներէն՝ յիշատակենք Գրիգոր Պըլտեանի մէկ քանի արձակ հատորները, նաեւ Վեհանուշ Թեքեանի պատմուածքներու հատորները): Այս՝ զիրար լրացնող, մէկը միւսին ուղղակի յաջորդը եղող գործերուն ամէնէն շօշափելի արտայայտութիւնը կը տեսնուի՝ «Մենք ենք...»ին չորս տարի ետք հետեւած «Ձայնը» սափորին կափարիչի բացող առաջին նախադասութեան մէջ. «Պէտք է հաւաքեմ խոհերս ու երթամ»: Պէտք չի զգար կրկնելու, թէ այդ խոհերը միայն անձնական կալուածէն չեն գար, «որ այլեւս միայն իմս չեն», այլ հիւսուելիք նոր գորգին հենքը՝ ազգին ու հայրենիքին ապրած վիճակներն են:

Հատորները յաջորդաբար կարդացող ընթերցողը կը նշմարէ, որ անոնց մէջ, ապրումներու եւ խորհրդածութիւններու նմանութիւններ կան, որոնք կրկնութեան խաբկանքը կը ստեղծեն: Նման երեւոյթ ունի գոնէ երկու բացատրութիւն. Խոսրովը ինքզինք չի կրկներ, այլ զինք շրջապատող՝ հայկական եւ աւելի լայն աշխարհին մէջ կան շարունակուող եւ «կրկնուող» գիծեր, որոնք մաս կը կազմեն ի՛ր ալ առօրեային ու էութեան. յետոյ, անոր հատորներուն մէջ կարելի է տեսնել մէկէն միւսին հասնող արձագանգ մը, որ խորքին մէջ բանաստեղծին ներաշխարհէն եկող արձագանգներ են:

Անանձնական Խոսրովը եթէ առաւելաբար անմիջական ընտանիքին ու ազգին, հայրենքին ապրած ու շարունակուող իրականութիւններուն մէկ արտայայտիչն է, կարելի չէ անտեսել ճակատագրակիցներու եւ համայն մարդութեան հասած պատուհասներուն հետ զուգընթացը: Ամէնէն ցայտուն արտայայտութիւնն է «Անաւարտ պատարագ»ը (յիշենք ստեղծման թուականը՝ 2005, երբ նոր աւատրած էր 2000-ին պայթած՝ պաղեստինեան երկրորդ Ինթիֆատան): Հոն, «Առիւծի բաժին» վերապահուած են պաղեստինեան տագնապին՝ իսրայէլեան ոճիրներուն հետեւանքներուն: Եթէ պաղեստինեան դատը հենքն է այս փոքրիկ գրքոյկին, հոն է նաեւ ոճրագործ այլ պետութեան մը՝ Թուրքիոյ, ինչպէս նաեւ մարդկութիւնը ըստ կամս շահադիտական խաղերու ենթակայ դարձնողներուն խարանումը: Այս իմաստով ալ, «Պատարագ»ը այլապէս առանձնացող գործ մըն է Խոսրովի պատրաստած սափորներուն շարքին, բոլորին նման անժամանցելի ու այժմէական:

ԱՐՏԱՅԱՅՏՈՒԹԵԱՆ ՁԵՒԵՐՆ ՈՒ ԱՐՈՒԵՍՏԻՆ ԾԱԼՔԵՐԸ

Խոսրովի էջերը երբեմն պատմողական ու նկարագրական են, յաճախ մտածումներու, խորհրդածութիւններու ուլունքաշար:

Մերթ դիտող ու խորհրդածողող է, երբեմն պատմող, հետեւաբար, անոր էջերուն ի յայտ կու գան հերոսներ՝ սրինգ նուագող հովիւ մը, երէցներուն ականջ տուող մը, պահակ տղաք, Արցախի պատերազմի իրական դէմքեր, տիպարացած վայրեր, թրքական քմահաճոյքի զոհ գացած եւ հայութենէ պարտադրաբար հեռացած հայուհի մը եւ այլն: Մակերեսէն ներս թափանցողը կը տեսնէ, թէ այդ հերոսները նախ եւ առաջ խորհրդանիշներ են, սակայն նաեւ խորքին մէջ մարմնաւորուած, միաձուլուած են նոյնինքն բանաստեղծին հետ: Հերոսը հեղինակը՝ ի՛նք է: «Կանչ»ին մէջ հնչող Ձայնը (հեղինակը հարց կու տայ. «Կը լսե՞ս ձայնը...»)՝ այլ «հերոս» մըն է, մերթ հայրենիքը, քիչ անդին՝ հողը, այլ տեղ՝ պատմութենէն եկող ճիչ մը եւ այլն: Իսկ գրողը՝ անոնց արձագանգողն է:

Նիւթերը, ինչպէս ակնարկեցինք, կը տարուբերին իր անձնական շրջապատի իրադարձութիւններէն՝ մինչեւ լիբանանեան տագնապալի օրերէն դէպքեր, հասնելու Ցեղասպանէն արդար հատուցում հետապնդող նուիրեալ երիտասարդներու սխրանքներուն, օրինակ՝ Լիզպոնի տղաքը (տեղ մը գրեթէ աննկատելի եւ հազուադէպ զուարթախոհութիւն մը կը նշմարուի, երբ մանկամարդուհի մը իրարու կը շփոթէ... Լիզպոնն ու Տիզբոնը). յաճախ կը բարձրանայ Արցախի լեռները, իւրայատուկ պատկերումներով ներկայացնելու հերոս տղոց սխրանքները, նահատակութիւնը, մինչեւ իսկ դաւաճան ձեռքերու կողմէ կռնակէ հարուածուիլը, հայրենիքի հողը ծախողներուն առթած զարհուրանքն ու հիասթափութիւնը: (Այլ խօսքով, նման վիճակներ լոկ վերջին քանի մը տարիներուն չեն արձանագրուիր. Խոսրովը կը վկայագրէ տարօրինակ «աւանդութիւն» մը...): Նման դէպքերու պատումը թուղթին կը հասնի իւրայատուկ խորհրդաւորութեամբ մը, մինչեւ իսկ՝ խորհրդապահութեամբ:

Պատմողականին կողքին, կան խոհերու, ապրումներու, հոգեվիճակներու վերազարթնում եւ անոնց արձանագրումը, որոնք երբեմն կը գտնեն գեղարուեստական հրապարակագրութեան արտայայտութիւն: Հիւսուածքը տեղի կ'ունենայ այնպիսի հոսքերով, որոնք կը ստեղծեն իրականը, յուշը (անձնական կամ իրեն հաղորդուած), հոգեվիճակները եւ երեւակայածինը իրարու զուգորդող, միաձուլող մթնոլորտ մը. այսինքն՝ իրականութիւնը յաճախ կը քալէ բանաստեղծատիպ երեւակայութեան հետ, ստեղծելով Խոսրովին յատուկ՝ գրական-բանաստեղծական մթնոլորոտը: Եւ ասոնք կը կազմեն այն ենթահողը, հենքը, որուն վրայ կը հիւսուի ասոյեանական արուեստը: Պէտք ունի՞նք ըսելու, որ Բանաստեղծութիւնը ի՛նք կը հարկադրէ, որ արտայայտութիւնները ըլլան խիտ, յաճախ՝ հարուածային արագութեամբ, ընդհանրապէս՝ թելադրական: Իսկ պատմողականը՝ որուն ակնարկեցինք քիչ առաջ, հիմնականին մէջ թափանցիկ շպար մըն է ԽՈՐՔայինին:

ԱՐՈՒԵՍՏԱԳԷՏԸ

Կարելի է երկար, ինչպէս ըսինք՝ մենագրական ծաւալով խօսիլ այս բանաստեղծին արուեստին մասին, սկսելով տաղաչափական թեքնիքներէն մինչեւ լայն պաստառի յղացքներուն պատկերումները: (Այս տողերուն ընկերցող կարճ քաղուածքները՝ հատորներէն նկարուած էջերը պարզապէս քանի մը արագ քաղուածք են անոր արուեստին սկզբնական եւ աւելի ուշ դրսեւորումներէն):

Սկզբնական շրջանին, Խոսրովի բանաստեղծութիւններուն մէջ տաղաչափական դասական ձեւերը աւելի՛ տիրական են, քան աւելի ուշ գործերուն մէջ: Չափածոն (վանկեր, հանգեր, կշռոյթ, երաժշտականութիւն) աւելի աչքառու ներկայութիւն է այդ տարիներուն: Քիչ ետք, ազատ բանաստեղծութիւնը զինք պիտի տանի դէպի պոէմայի աշխարհը, թէեւ չափածոյ արտայայտութիւնները երբեմն կը վերադառնան անոր էջերուն: Զուգահեռաբար, տողերու «դասաւորումները», տողանցումներ, կարճ ու երկար տողերու գործածութիւնը պիտի դառնան աչքառու, այնքան մը, որ ընթերցողին հրաւէր պիտի ուղղուի պատրաստ ըլլալու՝ ընտելանալու խոսրովեան «նորարարութիւններուն» հետ (անմիջապէս նշենք, որ գրելու այս ձեւը միայն Խոսրովին յատուկ չէ): Պիտի ստեղծուի երաժշտականութեան նոր մակարդակ եւ տարածք:

Առաջին ակնարկով, բանաստեղծին անծանօթ կամ քիչ ծանօթ ընթերցողը կրնայ շփոթանքի մատնուիլ եւ հարց տալ, թէ արդեօք ինչի՞ կը ծառայեն մէկ կամ քանի մը բառով կազմուած տողը, յետոյ «ոստում» մը դէպի յաջորդ տող, ընդհանրապէս խուսափում՝ կէտադրական նշաններու «կաշկանդումէն», աւելի անդին՝ տողի մը կամ բառի մը յաջորդած՝ աւելի ներսէն սկսող եւ հետզհետէ դէպի աջ շարժող իրերայաջորդ տողերը, որոնք երբեմն էջը կը վերածեն բառերով կերտուած «քանդակ»ի մը: Բանաստեղծը (ինչպէս՝ իրեն պէս արտայայտուողներ) յստակ հրաւէր մը կ'ուղղէ ընթերցողին. կարծէք թէ կ'ըսէ անոր. Պատրաստ եղիր մտնելու իմ աշխարհս, որովհետեւ, Սայաթ Նովայի հետեւողութեամբ՝ «իմ ջուրն ուրիշ ջրէն է, իմ գիրն ուրիշ գրէն է», այսինքն՝ հաղորդակից դառնալու համար, պէտք է ինքնակամ ենթարկուիս ազնիւ հրամաններուս: Նման հրաւէրի ընդառաջողը, կարճ ճիգէ մը ետք, ո՛չ միայն չի զղջար, այլ կը մտնէ անջրպետը բանաստեղծի մը, որուն իւրաքանչիւր տողը, բառն ու բառերու, տողերու դասաւորումը կը ցոլացնեն ներքին մղում մը, թելադրանք մը, ԽՈՐՈՒԹԻՒՆ եւ ԻՄԱՍՏ մը կու տան ըսուածին, գրութիւնը կը տանին գեղարուեստի ոլորտ: Ընթերցողը կը հասկնայ, թէ որոշ բառեր ինչո'ւ շարուած են տակ-տակի, տողի մը յաջորդող տող մը սկսած է բաւական ներսէն, իր կարգին իր տակ գտած է նոյն տեղէն սկսող տողեր, բառեր, որոնք բառերուն ու տողերուն, հետեւաբար նաեւ հաղորդուածին կու տան շարժունակութիւն: Նման դասաւորումներ պատահականութեան կամ քմայքի չեն հետեւիր, այլ իւրաքանչիւր տող ու բառ, տողանցում ու «ոստում» մտածուած է, խնամքի, յղկումի ենթարկուած է, ի հարկին՝ սկզբնական պատկերը զարգացումի ենթարկուած՝ նո՛յն խնամքով ու ներքին մղումով: Արարուածը քարացած պատկերներու շարք չէ, այլ անոնց մէջ կան շարժում, թելադրականութիւն, յաճախ նաեւ փոթորկում, պայթում, հազար ու մէկ տրամադրութիւն ու զգացում: Միթէ արդի գեղանկարիչներն ու քանդակագործները, երգահաններն ալ նման արտայայտչաձեւերու չե՞ն դիմեր: Խոսրովն ու իրեն նման գրողները «կը գեղանկարեն» կամ երաժշտութիւն կը յօրինեն բառերով, նախադասութիւններու եւ «ոստումներու» դասաւորումներով, որոնք ներաշխարհի մը, ընդերքէն եկող մղումներու դրսեւորումներն են, կը կարօտին ընկալումի, լիացնելու համար գրող-ընթերցող հաղորդակցումը:

Միջանկեալ արձանագրենք, որ տողերով ու տողանցումներով պատկերի ստեղծումը նորութիւն չէ մեր բանաստեղծներու աշխարհին մէջ: Հոս ալ յիշատակենք մէկ օրինակ: Պետրոս Դուրեան ունի «Մանուկն առ խաչ» խորագրեալ բանաստեղծութիւն մը՝ դասական, չափածոյ յղացքով, որ կը սկսի էջին կեդրոնը գրաւող կարճ տողերով, կը յաջորդեն երկար տողեր, հուսկ՝ առաջիններուն երկարութեամբ տողեր: Բանաստեղծութիւնը տեսնողը, կարդալէ առաջ իսկ, մինչեւ իսկ առանց խորագիրը կարդալու, կը հասկնայ, թէ բանաստեղծը գրած է խաչի մասին: (Չենք ուզեր այս բաժինը ծանրաբեռնել այլ օրինակներով):

ԱՐԱՐՈՒՄԸ

Թերեւս տեղն է հպանցիկ կերպով պատասխանելու այն հարցումին, թէ ինչպէ՞ս հիւսուած են Խոսրովի բանաստեղծութիւնները, հատորները, որպէսզի աւելի լաւ բացատրուին վերի հաստատումները, արուեստի անոր իւրայատկութիւնը, արուեստագէտի արժանիքը:

Բնական է, որ ոեւէ ստեղծագործ գրողի պէս, Խոսրովի գիրն ալ անցած է խմորումի, նախապատրաստութեան, թուղթին յանձնուելու եւ յղկումի փուլերէ: Մանրամասնենք. Խոսրովի հատորները, մասնաւորաբար պոէմայի յղացքով լոյս աշխարհ եկածները արարուած են պատառ-պատառ: Պահ մը ձեր աչքին առջեւ բերէք կաւով աշխատող արուեստագէտ մը, որ միտքին մէջ արարուելիքին յղացքը եւ նախնական գծանկարը կազմելէ ետք, կը սկսի կաւէ գունդեր խմորել ափին մէջ, ապա զանոնք փակցնել իրարու, կամաց-կամաց ձեւ-կերպարանք տալ յղացքին: Խոսրովին պարագային, այս «արարողութիւնը» յաճախ տեւած է ամիսներ, տարի կամ աւելի (եւ սա՝ ո՛չ միայն առօրեային պարտադրած ընդհատումներուն պատճառով): Երբ բեկորներուն ագուցումը կը հասնի որոշ տեղ, գործը կը ստանայ իր մօտաւոր կերպարանքը, անկէ ետք կը սկսի յղկումի, մանրանկարչութեան պահանջած բծախնդրութեան կենսագործումը, մանր նշդրակով փորագրումի, գեղին անսալու փուլը: Հոս ալ կը կատարուին մանր յաւելումներ, որոշ տողեր ետ կամ յառաջ կը տարուին, պատկերներ կամ խոհեր լրացումներու եւ վերատեսութիւններու կ'ենթարկուին, բառ մը կը փոխարինուի միտքը աւելի՛ լաւ այտայայտող եզրով մը, եւ այսպէս՝ շարունակաբար, մինչեւ որ գործը հասնի այն կատարելութեան, երբ բանաստեղծը կ'ունենայ բաւարարութիւնը, թէ ներսիդին՝ հոգիին ու միտքին մէջ եղածը ըստ բաւականին եւ կարելի հարազատութեամբ, հաղորդականութեամբ յանձնած է թուղթին, անոր ճամբով՝ նախ ինքզինք բացայայտած է, ապա՝ պիտի հասնի ընթերցողին: (Ծանօթ է, օրինակի համար, որ Վահան Թէքէեան իր կարգ մը բանաստեղծութիւններուն վրայ աշխատած է եւ յղկումներու ենթարկած՝ աւելի քան տասնեակ մը տարիներ): Բնական է նաեւ միւսը, այսինքն՝ հատորի մը լոյս ընծայումէն ետք իսկ, բանաստեղծը մերթ ընդ մերթ կը վերադառնայ սափորին, բայց քանի որ անոր մէջ փոփոխութիւն ընելը անկարելի դարձած է՝ աչքերը կը յառէ յաջորդ հատորին, կը սկսի անոր խմորումն ու նախապատրասութիւնը: Խոսրովի գործերուն ա՛յս գիտակցութեամբ մօտենալը կը նպաստէ տեսնելու, զգալու, թէ անոնց միջեւ ինչպիսի՛ շարունակականութիւն մը կայ, դիւրութեամբ կ'ընտելանայ անոր: Կարելի է ըսել, որ իրերայաջորդ գործերը ձեւով մը կը հետեւին հին Յունաստանի մէջ ծանօթ՝ փիլիսոփայական այն տեսութեան, թէ արուակի մը հոսող ջուրին մէջ տարբեր ժամանակներու ոտք դնողը՝ միշտ նոր ու տարբեր ջուրի կը հանդիպի, որքան ալ երկար կամ կարճ ըլլան ոտք դնելներուն միջեւ ընդմիջումները. այսինքն՝ առաջին անգամ ոտք դրած տեղիդ ջուրը հոսեր-գացեր է անդարձ, հոգ չէ թէ նոյն աղբիւրէն կու գայ անիկա, նոյնքան զուլալ է եւ ոռոգող:

Բանաստեղծի մը - ի՛նչ ձեւով ալ արտայայտուի ան, չափածոյ թէ ազատ-արձակ -, կարեւոր յատկանիշներէն մէկն ալ՝ երաժշտականութիւնն է: Այս բանաստեղծն ալ ունկնդիր է հոգիին խորքերէն եկող երաժշտութեան, որ կը դրսեւորուի տարբեր կշռոյթներով, երբեմն խաղաղ ու հանդարտ, յաճախ նաեւ ցասումով ու պեթհովէնեան խռովքով: Հանգերն ու ձայնաւորներով ստեղծուած երաժշտականութիւնը ընթացիկ են, սակայն Խոսրովը յաճախ կը դիմէ բաղաձայներով երաժշտականութիւն ստեղծելու հնարքին: Սա, որքան մտածուած, նոյնքան ալ ընդոծին, ինքնեկ բան մըն է իր էջերուն: (Պատկերներուն շարքին՝ տեսնել տարբեր բաղաձայներով իր ստեղծած «խաղեր»էն քանի մը օրինակ):

Երաժշտականութեան օգտագործումը եթէ սովորական եւ ընկալեալ բան է մեր դասականներէն սկսեալ, Մաշտոցէն մինչեւ Նարեկացի ու Շնորհալի, մինչեւ Մեծարենց (յիշենք մէկ օրինակ՝ Շա-երով ստեղծուած երաժշտականութեան՝ Գիշերն անուշ է, գիշերն հեշտագին/հաշիշով օծուն ու բալասանով...), Տէրեան, Չարենց ու շատ ու շատ հսկաներ. Խոսրով առիթով մը այս յղացքին ալ կու տայ իւրայատուկ դրսեւորում: Խօսքը չի վերաբերիր մեր ազգային, յեղափոխական կամ ազգագրական երգերէ յաճախակի ու տեղին մէջբերումներուն, որոնք առատօրէն տարածուած են իր գործերուն մէջ: Մեր ակնարկութիւնը կ'երթայ «Ձայնը» հատորին մէջ օգտագործուած՝ քանի մը երգի խազերուն պատկերներուն: Պատահական խազեր չեն, այլ մանր հատուածներ՝ Արամ Խաչատուրեանէն եւ «Անուշ» օփերայէն կամ ազգային-յեղափոխականէն, որոնք տարբեր խորք ու հնչեղութիւն կը բերեն պատումին, յուշին ու ապրումներուն:

Քիչ առաջ, հպանցիկ ակնարկութիւններ կատարեցինք Խոսրովի բառերուն, տողերուն եւ էջերուն դասաւորման մէջ արտայայտուած ՇԱՐԺՈՒՄին: Եկէ՛ք, պահ մը կանգ առնենք իր մէկ գործին մէջ արտայայտուած ՄԵԾ ՇԱՐԺՈՒՄներուն, որոնք այլապէս իւրայատուկ տեղ կը վերապահեն այս հատորին՝ Խոսրովի ստեղծագործական աւանդին ու արուեստի աշխարհին մէջ: Ի մտի ունինք «Մենք ենք մեր սարերը» հատորը: Արդէն այլապէս ակնարկեցինք, որ այս գործը ձեւով մը ինքնախոստովանանք մըն է, թէ բանաստեղծը հասած է իր անձէն շատ աւելի հեռուն գացող երգերու, վէրքերու, յուշերու եւ ապրումներու: Կայ աւելին՝ յղացքային մէջ ներքին շարժումի մը՝ բոլորովին տարբեր ձեւ մը, մակարդակ մը:

Հատորը կազմուած է ալիք-ալիք իրարու յաջորդող «գլուխներէ»: Յաջորդականութիւնը, նորին սկզբնաւորմումը կը նշուի «պէտք է հաւաքեմ...»ներով: Այդ ալիքները կը բերեն ինքնապեղում, արմատներու որոնում, արցախեան պայքարի տարբեր երեսներու արձանագրում, զուգորդումներ՝ Պուրճ Համմուտի եւ արցախեան իրադարձութեանց միջեւ, նորագոյն պայքարին կամրջումը՝ ֆետայական պայքարին եւ այլն: Ընթերցողը, Խոսրովի աշխարհին մէջ մտնող ընթերցողը սկզբնական էջերուն կ'ունենայ այն զգացումը, որ անոր կողքին ու անոր խոհերուն, ապրումներուն ու նկատողութիւններուն հետ կը ճամբորդէ անհաւասար մակերեսով, բայց ընդհանրապէս տափարակ դաշտի մը մէջէն, ուր կան խութեր, փոսեր, ընկրկում եւ վերստին կանգնում ցոյց տուող շարժումներ: Յետոյ, սակայն, շարժումը կը ստանայ տարբեր ձեւ ու հզօրութիւն: Սա կը ստեղծուի «Մենք ենք մեր սարերը» նախադասութեան վրայ հիւսուած՝ մտածուած խաղերով: Առաջին անգամ, այս նախադասութիւնը արձանագրուած է ընթացիկ տողերու տառաչափէն աւելի փոքր տառերով: Քիչ ետք, կոչ-պատգամը կը կրկնուի աւելի մեծ տառերով, եւ այսպէս՝ քանի մը անգամ, միշտ օգտագործելով աւելի մեծ տառաչափ: Ընթերցողը կ'ունենայ (կը կարծենք որ պէտք է ունենայ) այն զգացումը, որ բանաստեղծը սկսած է զինք տափարակ դաշտէն բարձրացնել դէպի բլուրներու, ապա նաեւ լեռներու բարձունքները: Ներքին անպարագիծ շարժում մը կայ ամբողջ գործին մէջ, մասնաւորաբար 61-րդ էջէն սկսեալ, երբ բանաստեղծը կը յայտարարէ, թէ պէտք է հաւաքէ գիրքերը եւ բարձրանայ դէպի... Շուշի: Անկէ անդին, բարձրանալու շարժումը կը վերածուի հետեւողական արարողութեան, մինչեւ որ «Մենք ենք...» նախադասութիւնը արձանագրուի ամէնէն մեծ տառերով, երբ ինք ու յաղթանակի տենչով տոգորուած փաղանգները, Ծիծեռնակաբերդէն ու Սարդարապատէն իրարու արձագանգ տալով, եարխուշտա կը բռնեն Եռաբլուրին վրայ:

Ի դէպ, այս հատորը կը զատորոշուի այլ առանձնայատկութեամբ մը. էջերուն տեղ գտած են նիւթին համապատասխան` խորհրդանշական գծանկարներ:

Աւելորդ կը նկատենք խօսիլ բանաստեղծին լեզուին, բառամթերքին, երեւակայութեան ու պատկերներու հարստութեան մասին, որոնք մասնիկներն են անոր արուեստին: Այլապէս, այս սիւնակները կարելի է շարունակել երկար:

Եզրակացնելու համար, արձանագրենք, որ մեզմէ առյաւէտ բաժնուած բանաստեղծը՝ իր գրաւոր արարչագործութիւնը աւարտին չհասցուցած Խոսրովը, իր ժամանակին հետ ապրող, անոր իւրաքանչիւր հնչումին արձագանգող, մեր անցեալն ու ներկան իր հոգիին ու միտքին պրիսմակէն անցընող, ու հակառակ մեր ապրած դժբախտութիւններուն ու տագնապներուն (մեկնումին օրերուն ամբողջ Արցախը չէինք կորսնցուցած)՝ լաւատեսութիւնը ծալլած-մէկ կողմ դրած մարդը չէր, այլ զգացումները միտքին տիրապետութեան տակ պահած եւ ապագայի տեսլականներով արարուած-արարող մտաւորական գրող մը: Անոր աւանդը, որուն միայն մէկ սեղմ ուրուագիծը ներկայացուցինք այս տողերով, մնայուն արժէք է ու այդպէս ալ պիտի մնայ մեր գրականութեան անդաստանին մէջ:

Ս. ՄԱՀՍԷՐԷՃԵԱՆ

Ամառ 2022-2024(2)

*(1) «Բագին»-ը այս տարի, 2024, իր առաջին թիւին մէջ լայն տեղ յատկացուցած է Խոսրովին:*

*(2) Այս նիւթը պատրաստած էինք Խոսրովի մեկնումէն կարճ ատեն ետք, սակայն մատնուեցաւ անտիպ մնալու: Կատարեցինք մանր հպումներ եւ յաւելումներ:*